钦定古今图书集成/明伦汇编/官常典/第524卷 > 洪俊奇
## 钦定古今图书集成/明伦汇编/官常典/第524卷 > 洪俊奇

按《元史洪福源传》：“俊奇，小字茶丘，福源第二子也。幼
从军，以骁勇受知，世祖尝以小字呼之。中统二年秋，
茶丘雪父冤，世祖闵之，诏谕之曰：‘汝父方加宠用，误
絓刑章，故于已废之中庸，沛维新之泽，可就带元降
虎符，袭父职，管领归附高丽军民总管’。”至元六年，高
丽权臣林衍叛，冬十一月，诏以其军三千从国王头
辇哥讨平之，迁江华岛，所有臣民复归王京。十二月，
帝命茶丘率兵往凤州等处，立屯田总管府。八年二
月，入朝，赐钞百缗。林衍馀党裴仲孙等立高丽王。
亲属承化侯为王引《三别抄》军据。岛以叛。五月，茶
丘奉旨偕经略使欣都进兵讨之，破其军，杀承化侯，
其党《金通精》率馀众走《耽罗》。帝遣侍卫亲军千户王
岑与茶丘议征取之策，茶丘表陈：“通精之党，多在王
京，可使招之，招而不从，击之未晚。”从之。俄奉旨往罗
州道，监造战船，且招降耽罗。茶丘得通精之侄《金永》
等七人，俾招之，通精不从，留金永，馀尽杀之。十年，诏
茶丘与欣都率兵渡海，击破耽罗，获《通精》，杀之，悉免
其胁从者，高丽始平。十一年，又命监造战船，经营日
本国事。三月，授昭勇大将军、安抚使，高丽军民总管
如故。己卯，命茶丘提点高丽农事。八月，授东征右副
都元帅，与都元帅忽敦等领舟师二万渡海征日本，
拔对马、一岐、宜蛮等岛。十四年正月，授镇国上将军、
东征都元帅，镇高丽。二月，率蒙古、高丽、女直、汉军，从
丞相伯颜北征叛臣只鲁瓦歹等。四月，至脱剌河，猝
与贼遇茶丘，突阵无前。伯颜以其勇闻，赐白金五十
两、金鞍勒弓矢。十七年，授龙虎卫上将军、征东行省
右丞。十八年，与右丞欣都，将舟师四万，由高丽金州
合浦以进。时右丞范文虎等将兵十万，由庆元、定海
等处渡海，期至日本“一岐”、平户等岛，合兵登岸。兵未
交秋八月，风坏舟而还。十九年十月，命茶丘于平滦
黑埚儿监造战船七百艘，以图后举。二十一年十一
月，复授征东行省右丞。二十三年，命往江浙等处，遣
汉人复业。二十四年，乃颜叛，车驾亲征，赐以翎根甲、
宝刀，命率高丽、女直、汉军扈从，猝遇乃颜骑兵万馀，
时茶丘兵不满三千，众有惧色。茶丘夜令军中多裂
裳帛为旗帜，断马尾为旄，掩暎林木，张设疑兵。乃颜
兵大惊，以为官兵大至，遂降。帝闻之，厚加旌赏。凯还，
授辽阳等处行尚书省右丞。二十七年，以疾辞。叛王
哈丹等窜入高丽，侵挠其国西京，距辽阳二千里皆
骚动。中书省特起茶丘镇辽左，帝遣阇里台孛罗儿
赐以“金”字圆符，命茶丘以便宜行事。二十八年，以疾
卒，年四十八。子四人，长曰万。